A kormány gyakorlatilag titokban, egy költségvetési salátatörvénybe rejtve akarja kiüresíteni a bejegyzett élettársi kapcsolat intézményét. Míg a jelenlegi szabályozás értelmében néhány, törvényben rögzített kivételtől (pl. gyermekvállalás vagy névviselés) eltekintve a házastársakra vonatkozó szabályok érvényesek a bejegyzett élettársi kapcsolatban is, a módosítás ezt jelentősen korlátozná - derül ki a Magyar LMBT Szövetség közleményéből.

A szövetség szerint a módosító javaslat elfogadása esetén a bejegyzett élettársi kapcsolat intézménye teljesen kiüresedne: a párok végrendelet nélkül nem örökölhetnének egymástól, nem lennének kötelesek partnerük gyermekét eltartani, de megszűnnének a bejegyzett élettársakra vonatkozó összeférhetetlenségi szabályok is.

Ez pedig húsz évvel vetné vissza Magyarországon az azonos nemű párok jogegyenlőségét. Megvonná a jogi védelmet azoktól az azonos nemű pároktól, akik az egymás iránti szeretet és összetartozás kifejezése érdekében az elmúlt évek során bejegyzett élettársi kapcsolatot kötöttek vagy azt a jövőben tervezték, ahelyett, hogy a társadalmi változásokat követve az azonos nemű párok jogait bővítené - áll a közleményben.

Magyarországon az azonos nemű párok 2009 óta létesíthetnek bejegyzett élettársi kapcsolatot. Az intézmény többször is járt az Alkotmánybíróság előtt, amely legutóbb 2010-ben állapította meg: az azonos nemű párok számára egy, a házassághoz hasonló jogokat biztosító jogintézmény biztosítása az alkotmányból levezethető jogalkotói kötelezettség. Ugyanerre az álláspontra jutott a Strasbourg-i Emberi Jogok Európai Bírósága 2015 nyarán, egy olasz pár ügyében hozott ítéletében.

A Magyar LMBT Szövetség arra is emlékeztet, hogy alig néhány napja Orbán Viktor miniszterelnök egy portugál újságnak adott interjúban úgy nyilatkozott: Magyarország az azonos nemű pároknak a házasságkötés kivételével azonos jogokat biztosít.

Mindazonáltal Orbán ugyanebben az interjúban arról is beszélt, hogy szerinte "egy nemzet alapja a család, és (...) csak egy férfi és egy nő házasodhat össze és alapíthat családot".

A szövetség közleménye szerint ugyanakkor Magyarországon az utóbbi időben jelentősen megnőtt az azonos nemű párok párkapcsolatainak támogatottsága: egy 2015 októberi kutatás szerint a lakosság 38%-a a teljes jogegyenlőség pártján állva a házasság intézményét is megnyitná az azonos nemű párok előtt, a most kiüresíteni kívánt bejegyzett élettársi kapcsolat társadalmi támogatottsága 58%, még a kormánypárti szavazók többsége is támogatja azt. A kormány jelenlegi lépése tehát szembemegy a magyar társadalom többségének akaratával.

Az Együtt már bejelentette, hogy módosító javaslatot nyújt be a parlamentben a bejegyzett élettársi kapcsolat kiüresítését megakadályozandó.